text: Днешният ни тур ще ни запознае с културата, духа, изкуството и бурната история на Париж. Обиколката ни ще премине през някои от най-емблематичните места във Френската история – площад „Конкорд”, където в момента се извисява огромен обелиск, а по време на Френската революция, именно тук биват обезглавени на гилотината Луи 16-ти и Мария Антоанета. Ще видим и неокласическото бижу – църквата „Света Мария Магдалена” известна като Мадлената, Парижката Опера Гарние, построена е в архитектурен стил "Наполеон III" на Площада на операта. Любителите на шопинга могат да посетят един от най-луксозните и уникалния като архитектура търговски центрове в света – Галери Лафайет. А когато сме в Париж, няма как да не говорим за великият пълководец Наполеон Бонапарт, стигайки до площад Вандом ще видим огромната колона, която напомня за най-великата победа на Наполеон – битката при Аустерлиц. Обиколката ни ще завърши пред най-посещавания музей в света – Лувър, някога бил един от най-внушителните дворци в света, днес в него се помещава огромна част от световното културно наследство.